Gauaren erregina (erliebea)

Gauaren erregina, Burney erliebea ere deitua, Mesopotamiako terrakotazko goierliebe bat da, Paleobabiloniar garaian egindakoa, K.a. 1800-K.a. 1750 artean. Ixtar, Erexkigal edo Lilitu izan litekeen jainkosa baten irudikapena da.

Historia 
Erliebea Iraken hegoaldetik dator; han siriar negoziogizon batek eskuratu zuen 1924an. Ingalaterrara heldu zen, eta 1935an Sydney Burney izeneko zaharki salerosleak erosi zuen. Norman Colville-ren bildumara pasa zen eta, ondoren, japoniar batek erosi nahi izan zuen. Gobernu britarriarrak herrialdetik ateratzeko asmoa ez zuen onartu eta British Museumen gorderik gelditu zen. Azkenik, 2003. urtean erakunde horrek erosi zuen.

Ezaugarriak 
 Garaiera: 49,500 zm.
 Zabalera: 37 zm.
 Lodiera: 4.8 zm (gehienez)
 Gaia: terrakota.

Deskribapena 
Erliebean emakume bat biluzik ageri da. Hegoak ditu baina beheruntz begira; horrek lurreko munduaren jainkosa dela adierazten du. Buruan adardun burugainekoa du; adarrak oso ohikoak ziren Mesopotamiako jainkoen irudietan. Eskuan soka bat du, zuzenbidearen ikurra. Oinak hegazti harraparien atzaparren modukoak dira. Erreginaren oinak bi lehoien gainean daude. Alboetan bi hontz zuri ikusten dira.

Esanahia 
Erliebearen interpretazioa ez dago garbi. Jainkosaren identitate desberdinak azaldu dute espezialistek; hauek dira zabalduenak:
 Ixtar, maitasunaren eta gerraren, sexuaren eta emankortasunaren jainkosa.
 Erexkigal, azpimunduaren jainkosa Mesopotamiako mitologian.
 Lilitu, deabru-emea, Toran Lilith gisa agertzen dena.

Erreferentziak

Kanpo estekak 
 :British Museumeko webguneko fitxa.

British Museumen bildumak
Mesopotamiako artea
Mesopotamiar mitologia
K.a. XVIII. mendearen artea
Antzinaroko eskultura
Erresuma Batuko artea
Irakeko eskulturak
Mitologia eskulturan
Biluzi artistikoak
Inanna